Catarroja recupera la Nit Estellés
10 oct. 2022

L’oratge va respectar divendres i es va poder celebrar la tradicional Nit Estellés. L’acte en homenatge al poeta del poble va reunir a més de 200 persones a la plaça Llotgeta. Un ambient extraordinari, de germanor amb l’extraordinari testimoni dels poemes de Vicent Andrés Estellés mentre cadascú degustava un sopar cassolà en la Nit Estellés més nombrosa de la comaca.

“Després de dos anys teníem ganes de tornar a reunir-nos al carrer amb la gran companyia del poeta del poble. Actes com la Nit Estellés, impulsats des de la regidoria de Política Lingüística reconforten, ens trobem en un entorn festiu i cultural com feien els nostres majors, sopant fresca en el barri dels Barraques, amb la música i la poesia com a grans amfitriones”, explica Dolors Gimeno, regidora de Política Lingüística.

Ajornada el mes de setembre passat i després de dos anys sense celebrar-se per la pandèmia de la COVID19, la ciutadania va tornar a reunir-se al carrer. Un acte que va estar amenitzat pel cantautor Tomàs de los Santos, qui posà el tancament d’or a una nit on el sentiment del poble i la cultura valenciana van ser els protagonistes.